Document ID: 31993R1248

31993R1248
L 127/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1248/93 НА КОМИСИЯТА
от 24 май 1993 година
за изменение на Регламент (ЕИО) № 2252/92 за определяне на подробни правила за прилагането на специална схема за малините, предназначени за преработка
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1991/92 на Съвета от 13 юли 1992 г. за установяване на специална схема за малините, предназначени за преработка (1), и по-специално член 8 от него,
като има предвид, че член 8 от Регламент (ЕИО) № 2252/92 на Комисията (2), изменен с Регламент (ЕИО) № 839/93 (3), определя условията и процедурата за одобрение на програми, представени от признати организации на производители, и които веднъж одобрени, не могат да бъдат преразглеждани; като има предвид, че понастоящем изглежда уместно да се въведе такава възможност за онези аспекти от програмата, които са свързани с научното изследване и проучванията, за да може да вземе предвид всяка нова научна и техническа информация;
като има предвид, че съгласно член 11, параграф 1 от посочения регламент организациите на производители годишно могат да представят само едно заявление за помощ, в рамките на двата месеца след края на пазарната година, за извършената работа по време на въпросната пазарна година; като има предвид, че този срок изглежда дълъг от гледна точка на несигурното финансово положение на организациите на производители; като има предвид, че следователно трябва да се предвиди заявленията за помощ да се представят в края на всяко шестмесечие от пазарната година;
като има предвид, че мерките, предвидени в настоящия регламент, са в съответствие със становището на Управителния комитет по плодовете и зеленчуците,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 2252/92 се изменя, както следва:
1.
В член 8, параграф 3 се добавя буква г):
„г)
в края на минимален период от две години считано от датата на одобрение на програмата мерките могат да се преразгледат съгласно същата процедура като използваната за първоначалното одобрение.
Програмата може да се преразглежда най-много само два пъти, като във всеки случай се вземат предвид резултатите от проверките, посочени в параграф 5 по-долу.“
2.
В член 11 параграфи 1, 2 и 3 се заменят със следното:
„1. За да получат помощ от Общността за тяхната програма за подобряване конкурентоспособността на сектора за производство на малини за преработка, организациите на производители, които се ползват от нея, представят заявление за помощ на компетентния национален орган в края на всяко шестмесечие от пазарната година.
2. Заявленията за помощ се представят в съответствие с приложение III в рамките на двата месеца след края на всяко шестмесечие от пазарната година и трябва да бъдат придружени от фактурите и всички други еквивалентни документи, отнасящи се до извършената работа.
3. Финансирането на разходите по мерки, осъществявани съвместно от няколко организации на производители, се поделя между тези организации и се равнява на направените разходи по време на всяко въпросно шестмесечие.“
3.
Член 12 се заменя със следното:
„Член 12
Компетентните органи на държавите-членки, след като са проверили заявленията за помощ и подкрепящия ги доказателствен документ, изплащат в рамките на трите месеца след подаването на заявлението за помощ помощта, предоставена от държавата-членка и от Общността в съответствие с член 6, параграф 3 от Регламент (ЕИО) № 1991/92.“
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 май 1993 година.

Labels: 15
17
19
6